Tidligere højesteretsdommer konkluderer, at skat har stået bag ulovligheder.

Som registreret bruger kan du overvåge emner og journalister og modtage nyhederne i din indbakke og følge din nyhedsstrøm på Finans.

Skats hårdhændede håndtering af en række skattesager får nu konsekvenser for fire medarbejdere i Skat.

Tidligere højesteretsdommer og forhørsleder Poul Sørensen har afgivet sin redegørelse i sagen og har indstillet, at der tildeles tre advarsler og en irettesættelse.

Det sker på baggrund af, at der er sket flere tjenstlige forseelser, og at den ene af forseelserne angår en "forvaltningsmæssig ulovlig disposition".

"Resultatet af de tjenstlige forhør viser, at der er sket alvorlige fejl i forbindelse med sagsbehandlingen. Borgernes retssikkerhed er afgørende for tilliden til skattemyndighederne. Man skal kunne regne med, at man kan få en ordentlig og fair behandling, når man er i kontakt med os. Derfor har jeg besluttet, at de disciplinære sanktioner over for to af de implicerede skal skærpes, således at de bliver overført til andet arbejde i SKAT, hvor der kun i begrænset omfang vil være direkte kundekontakt," siger SKATs direktør Jesper Rønnow Simonsen.

Samlet set bliver der tildelt fire disciplinære sanktioner; en advarsel, en irettesættelse og to sanktioner skærpes idet to personer bliver overført til andet arbejde, oplyser SKAT.

To andre slipper helt for sanktioner. De seks ansatte har siden august 2013 været underlagt tjenstlige forhør.

Forhørerne blev indledt på baggrund af, at direktør for SKAT, Jesper Rønnow Simonsen, afleverede en redegørelse til daværende skatteminister Holger K Nielsen om retssikkerhed i SKATs håndtering af kontrolsager og konkret i en række sager, der har været omtalt i pressen.

På baggrund af en vurdering fra Kammeradvokaten besluttede direktøren den 14. august 2013 at indlede tjenstlige forhør af fire chefer og to medarbejdere.

Især to sager har været omtalt i Jyllands-Posten og i den øvrige presse.

Den ene drejer sig om den tidligere Brøndby-sponsor og ejer af håndboldklubben AG København Jesper "Kasi" Nielsen.

I sommeren 2012 skrev medarbejdere i SKAT en række meget truende mails, hvori de gjorde det klart, at hvis ikke familien accepterede at lade selskaber i Kasi-familien betale cirka 44 millioner kroner i ekstra skat, ville SKAT gå personligt efter Jesper ‘Kasi’ Nielsen, hans søster og mor. De risikerede alle at blive straffet for skattesvig.

Umiddelbart efter de tjenestelige forhør blev indledt i 2013, modtog Jesper "Kasi" Nielsen en skriftlig undskyldning fra SKAT, som var underskrevet af tidligere direktør i København Erling Andersen.

Den anden sag drejer sig om den tidligere fotomodel Camilla Vest og hendes mand Peder Nielsen.

I 2010 fastslog Landsskatteretten, at Vest var skattepligtig herhjemme, fordi hun havde udført modelarbejde under sine ophold i Danmark.

Året efter blev hun og hendes mand idømt fængsel i et år og ni måneder og en bøde på i alt 6,6 millioner kroner for skatteundragelse.

Men da Helle Thorning-Schmidts mand, Stephen Kinnock, i 2012 ikke blev dømt skattepligtig i Danmark på trods af lignende sporadisk arbejde, fik det efterfølgende både Østre Landsret og Landsskatteretten til at frikende Vest og hendes mand.